Tyd, my goeie vriend - Voelgoed
Tuis Voelgoed Blogs Tyd, my goeie vriend
Tyd maak my soms kwaad, want soms neem tyd maar sy tyd. Dit toets my geduld, my geloof en my deursettingsvermoë.
Tyd maak my soms uitgeput, haastig en hoe stadiger dit draai, hoe haastiger wil ek beweeg. Ek en tyd is meeste van die tyd net nie op dieselfde bladsy nie. Soms wil ek hê dit moet bietjie uitrek en ander tye wil ek dit oor en verby kry. Want mens wil nou, mens wil gou of mens wil weet.
Maar wanneer jy besef tyd is jou vriend, jy die waarde sien in elke sekond wat aftik dan sit jy agteroor langs tyd en geniet elke oomblik met die wete dat sy vir jou net voordeel inhou. Tyd gee perspektief, bou geloof, karakter en wysheid.
Tyd gee resultate, laat groei of doodloop. Tyd gee hoop, al kan dit soms uitstel. Tyd gee rigting, beplanning, visie en bepaal doelwitte. Tyd gee dieper liefde, intimiteit en bou verhoudings en genees wonde. Tyd maak memories wat ons laat terugblaai.
Tyd gee beleggings wat waarde gee en rus in jou oudag. Tyd maak kinders groter, langer en volwasse. Tyd neem jou tyd, raak alles aan en verander jou, selfs jou gladde vel kry lyntjies en jou hare word grys as bewysstukke.
God noem selfs dat tyd is genade om reg te maak, te vergewe en bou vertroue om 'n verskil te maak en te besluit. Tyd is ons beste vriend en hoe min omhels ons haar nie.
Sy, wat ons so nodig het… en tog soms bitter teenskop. Tyd is my beste vriend en wat ek daarmee doen bepaal selfs my ewige tyd se lewe voorentoe.
Daarom verkies ek om op jou skoot te kom sit, te kuier op jou stoep, jou te omhels en van jou te leer… jou rustigheid deur te stap, tog staan jy nooit stil nie. Jy loop altyd al moet ek soms wag terwyl jy dinge uitsorteer. Tyd, sowaar, jy is 'n goeie vriend.